b'\n_START_ARTICLE_\nAmeri\xc4\x8dka deklaracija o neovisnosti\n_START_SECTION_\nDodatno\n_START_PARAGRAPH_\nJeffersonovo\xc2\xa0naslje\xc4\x91e, epitaf nastranu, i jest trostruko. Prvo, artikulirao je mit agrarnog raja Novog svijeta\xc2\xa0koji ma\xc5\xa1tu nacije hrani i inspirira jo\xc5\xa1 od tih davnih dana. Na gradove i industriju Jefferson \xc2\xa0je gledao jednako podozrivo kao i na autokraciju! Njegov drugi najve\xc4\x87i doprinos bila su - prava dr\xc5\xbeava. Koncept nije bio njegov, ali on mu je dao pe\xc4\x8dat svog, velikog autoriteta. Tre\xc4\x87i Jeffersonov\xc2\xa0dar Americi, onaj koji je i sam priznavao, bio je dokument kojim su definirana vode\xc4\x87a na\xc4\x8dela zemlje. Kao glavni autor tog dokumenta, Jefferson, kako je sam rekao, nije te\xc5\xbeio za originalno\xc5\xa1\xc4\x87u, ve\xc4\x87 za \xe2\x80\x9czdravim razumom\xe2\x80\x9d. Ta, naizgled skromna, procjena njegove zada\xc4\x87e odra\xc5\xbeavala je vjeru prosvjetiteljstva u ljudski razum.Ve\xc4\x87i dio Deklaracije o neovisnosti sastoji se od niza pritu\xc5\xbebi i prigovora britanskoj kruni. Dva naj\xc5\xa1ira poteza kistom povu\xc4\x8dena su jedan na kraju, gdje kolonije hrabro objavljuju svoju neovisnost, i jedan na po\xc4\x8detku, gdje Jefferson\xc2\xa0definira narodnu vladu. Zapo\xc4\x8dinje slavnim \xe2\x80\x9cKAD, tijekom \xc4\x8dovje\xc4\x8danskih zbivanja postane nu\xc5\xbeno za koji narod raskinuti politi\xc4\x8dke sveze \xc5\xa1to su ga vezivale uz drugi\xe2\x80\xa6.\xe2\x80\x9d, kojima, u biti, ka\xc5\xbee: Spremni smo \xe2\x80\x9cpetama dati vjetra\xe2\x80\x9d, a sad \xc4\x87emo vam re\xc4\x87i i za\xc5\xa1to, a za njom slijedi ona, jedna od najpoznatijih re\xc4\x8denica u engleskom jeziku, s najsna\xc5\xbenijim i najva\xc5\xbenijim rije\xc4\x8dima u ameri\xc4\x8dkoj povijesti, i onaj, s punim pravom, naj\xc4\x8de\xc5\xa1\xc4\x87e citirani dio Deklaracije \xe2\x80\x93 Jeffersonova prekrasno sro\xc4\x8dena, razborita obrana \xe2\x80\x9csamorazumljivih istina\xe2\x80\x9d: \xe2\x80\x9cMI dr\xc5\xbeimo ove Istine samorazumljivim: svi su ljudi stvoreni jednakima i obdareni od svojeg Tvorca odre\xc4\x91enim neotu\xc4\x91ivim pravima, me\xc4\x91u kojima su \xc5\xbeivot, sloboda i potraga za sre\xc4\x87om. Radi o\xc4\x8duvanja tih prava vlast se uspostavlja me\xc4\x91u ljudima, \xc5\xa1to izvodi svoje pravedne ovlasti iz suglasnosti onih kojima vlada, a kad god bilo koji oblik vlasti postane razoran za te ciljeve, tada je pravo gra\xc4\x91ana izmijeniti je ili napustiti i uspostaviti novu vlast, \xc5\xa1to \xc4\x87e se temeljiti na tim na\xc4\x8delima i ustrojiti svoje ovlasti u takvom obliku kakav im izgleda najprikladnijim za ozbiljenje njihove sigurnosti i sre\xc4\x87e.\xe2\x80\x9d Ukratko, ono \xc5\xa1to je Jefferson htio re\xc4\x87i - ako vlada ne odgovara i ne slu\xc5\xbei va\xc5\xa1im potrebama, mo\xc5\xbeete je se rije\xc5\xa1iti i postaviti drugu! To je shva\xc4\x87anje mo\xc5\xbeda bilo \xe2\x80\x9csamorazumljivo\xe2\x80\x9d\xc2\xa0Thomasu Jeffersonu, ali ne i njegovim suvremenicima. I doista, povijesni zna\xc4\x8daj ameri\xc4\x8dkog rata za neovisnost i jest u tome \xc5\xa1to je te radikalne ideje isku\xc5\xa1avao u \xc5\xbeestini bitke. Istina je i to da je potreban bio jo\xc5\xa1 jedan rat \xe2\x80\x93 gra\xc4\x91anski, kako bi i crnci dospjeli u rubriku \xe2\x80\x9csvi ljudi\xe2\x80\x9d. \xc2\xa0I jo\xc5\xa1 50 godina da se slome mu\xc5\xa1ke predrasude, da me\xc4\x91u \xe2\x80\x9csve ljude\xe2\x80\x9d \xc2\xa0budu uklju\xc4\x8dene i \xc5\xbeene. Ali odre\xc4\x91ivanje modela, zasluga je Thomasa Jeffersona! Uzvi\xc5\xa1enim, nezaboravnim rije\xc4\x8dima i frazama Jefferson je izrazio uvjerenja u umovima i srcima ameri\xc4\x8dkog naroda. Politi\xc4\x8dku filozofiju deklaracije iznijeli su, jo\xc5\xa1 prije Jeffersona, engleski filozof i empirist John Locke\xc2\xa0i neki drugi evropski filozofi. Ono \xc5\xa1to je Jefferson \xc2\xa0u\xc4\x8dinio \xe2\x80\x93 sa\xc5\xbeeo je tu filozofiju u \xe2\x80\x9cSamorazumljive Istine\xe2\x80\x9d \xc2\xa0i razlo\xc5\xbeio zamjerke i pritu\xc5\xbebe kralju kako bi pred svijetom opravdao kidanje veza izme\xc4\x91u mati\xc4\x8dne zemlje i kolonija._NEWLINE_Abraham Lincoln je, kasnije, Deklaraciju smatrao temeljem svoje politi\xc4\x8dke filozofije i govorio da je ona izjava na\xc4\x8dela \xc2\xa0putem kojih treba interpretirati Ustav Sjedinjenih Ameri\xc4\x8dkih Dr\xc5\xbeava. Ameri\xc4\x8dka Deklaracija o neovisnosti nadahnula je borbu za prava marginaliziranih naroda diljem svijeta.'